PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
suplimentar 
asupra proiectului de Lege pentru modificarea şi completarea Legii nr. 196/2003 privind prevenirea şi combaterea pornografiei  

 Proiectul de Lege pentru modificarea şi completarea Legii nr. 196/2003 privind prevenirea şi combaterea pornografiei a fost transmis Comisiei pentru cultură, arte, mijloace de informare în masă, cu adresa PL-x  220 din 2 mai 2011 şi înregistrat la Comisie cu nr. 30/74/04.05 2011.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru tehnologia informaţiei şi comunicaţiilor, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. Comisia pentru drepturile omului, culte şi problemele minorităţilor naţionale a transmis un aviz favorabil cu amendamente şi Comisia juridică, de disciplină şi imunităţi, a transmis  un aviz favorabil, iar Comisia pentru tehnologia informaţiei şi comunicaţiilor a avizat negativ această iniţiativă legislativă. 

Membrii Comisei au analizat proiectul de lege, ţinând cont de avizul favorabil al Consiliului Legislativ emis cu nr. 1420 din data de 2decembrie 2010 .

Potrivit prevederilor art. 73 din Constituţia României, republicată, proiectul de lege  face parte din categoria legilor organice. 


Proiectul de lege a fost respins de Senat în şedinţa din 26 aprilie 2011, în calitate de primă Cameră sesizată.


Iniţiativa legislativă a fost dezbătută în şedinţele Comisiei din datele de 7 şi 15 iunie, respectiv 7 septembrie 2011.

Iniţiativa legislativă are ca obiect de reglementare modificarea şi completarea Legii nr. 196/2003 privind prevenirea şi combaterea pornografiei, republicată, în scopul completării cadrului legislativ referitor la desfăşurarea activităţilor cu caracter pornografic şi al impunerii unor măsuri de reglementare şi control în ceea ce priveşte modalităţile de acces la materialele pornografice disponibile prin intermediul sistemelor informatice.  

La lucrările Comisiei au fost prezenţi 14 deputaţi din totalul de 20 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune respingerea proiectului de Lege pentru modificarea şi completarea Legii nr. 196/2003 privind prevenirea şi combaterea pornografiei având în vedere şi poziţia organizaţiilor neguvernamentale din domeniu: ApTI, Activewach – Asociaţia de monitorizare a presei, APADOR-CH, Centrul pentru Jurnalism Independent, ANISP şi Interlan faţă de proiectul de lege mai susmenţionat.

Motivarea respingerii se întemeiază pe următoarele considerente:

· Site-urile ce găzduiesc materiale cu caracter pornografic nu sunt ilegale, prin urmare scopul legii nu poate fi decât acela de a reglementa restricţionarea accesului la astfel de site-uri, pentru protecţia  minorilor. Acest sistem este prevăzut şi în actuala  lege.
· În ceea ce priveşte taxarea, având în vedere ca realizatorul conţinutului respectivului site poate opta pentru punerea la dispoziţie a accesului contra cost, ori gratuit, nu poate fi justificată impunerea obligaţiei de taxare a accesului. De asemenea, nu poate fi sancţionat un utilizator care accesează servicii dintr-o reţea mai puţin performantă (cu o viteză mai mică de transmisie) care ar trebui să suporte costuri suplimentare, în situaţia taxării accesului la aceste site-uri.
· Referitor la propunerea ca furnizorii de servicii care pun la dispoziţia destinatarilor legături cu alte pagini de web destinate distribuirii unor asemenea materiale, să fie consideraţi responsabili pentru conţinutul  acestora, nu poate fi reglementată atâta timp cât nu este reglementată obligativitatea realizatorilor de materiale pornografice de a notifica furnizorii de servicii în cazul modificării conţinutului, şi prin urmare nu se poate aplica acestor furnizori o sancţiune prevăzută de Legea nr. 365/2002 privind comerţul electronic.
· Măsura de blocare prin intermediul furnizorilor de servicii este inutilă deoarece aceasta poate fi depăşită prin metode tehnice la îndemâna oricărui proprietar de site, măsura propusă fiind disproporţionată faţă de contravenţia sancţionată.


Proiectul de lege a fost dezbătut în şedinţa de plen a Camerei Deputaţilor din data de 2 noiembrie a.c., când acesta a fost retrimis la Comisie pentru o nouă dezbatere şi redactarea unui nou raport.

Membrii Comisiei au reluat dezbaterea asupra proiectului de lege în data de 14 noiembrie a.c. La lucrările Comisiei au fost prezenţi un număr de 15 deputaţi din totalul de 20 membri ai Comisiei. Poziţia organizaţiilor neguvernamentale din domeniu: ApTI, Activewach – Asociaţia de monitorizare a presei, APADOR-CH, Centrul pentru Jurnalism Independent, ANISP şi Interlan - de respingere a proiectului de lege mai susmenţionat a fost reiterată printr-un nou document transmis şi analizat în cadrul lucrărilor Comisiei, sistemul propus de acest proiect de lege ne fiind funcţional.

Raportul Comisiei a fost adoptat cu unanimitatea voturilor celor prezenţi în sală în momentul votului. 


În urma dezbaterii, Comisia pentru cultură, arte, mijloace de informare în masă  îşi menţine punctul de vedere şi propune plenului respingerea proiectului de Lege pentru modificarea şi completarea Legii nr. 196/2003 privind prevenirea şi combaterea pornografiei.

